Reprezentanţii Finanţelor Publice Bacău spun că nu ar exista o legătură între sinuciderea consilierului local în Pârgăreşti şi instituţie, întrucât „chiar dacă era declanşată procedura de executare silită împotriva sa, în ultima perioadă nu s-a întâmplat ceva în plus faţă de ultimele trei luni”, scrie Mediafax.

Potrivit reprezentanţilor Administraţiei Judeţene a Finanţelor Publice (AJFP) Bacău, la sfârşitul lunii iunie, bărbatul avea o datorie de 40.970 de lei către bugetul de stat, debitul fiind însă eşalonat în urmă cu patru ani.

Întrucât consilierul local nu a reuşit să respecte graficul de plăţi, în luna iunie a acestui an el a fost executat silit de AJFP Bacău, fiindu-i scoase la licitaţie un spaţiu comercial şi un autoturism.

Reprezentanţii Finanţelor Publice Bacău au organizat trei licitaţii, însă nu au reuşit să vândă bunurile respective, acestea urmând să fie scoase la licitaţie din nou în septembrie.

Conform sursei citate, bărbatul nu ar fi avut niciun motiv să se sinucidă din cauza datoriilor către AJFP Bacău, în condiţiile în care instituţia nu vânduse niciun bun al acestuia şi nici nu trecuse la alte forme de executare silită.

„Din datele pe care le avem până acum, nu ar exista o legătură între evenimentul de ieri (n.r. – luni) şi Fisc. Chiar dacă era declanşată procedura de executare silită împotriva sa, în ultima perioadă nu s-a întâmplat ceva în plus faţă de ceea ce a fost în ultimele trei luni. Bărbatul nu a mai intrat în sediul Finanţelor Publice din Oneşti de la sfârşitul lunii iunie şi, de aceea, nu se confirmă ipoteza că ar fi ieşit din instituţie înainte de incident. De altfel, locul în care se afla maşina care a ars este în centrul oraşului, unde se află mai multe instituţii, printre care şi Fiscul”, a declarat, marţi, purtătorul de cuvânt al AJFP Bacău, Adrian Anghel.

Consilierul local Ciril Bucioacă, în vârstă de 40 de ani, a fost găsit carbonizat, luni, pe bancheta din spate a autoturismului său, parcat în centrul municipiului Oneşti, în faţa Finanţelor Publice din Oneşti.

Sursa Antena3